b"\n_START_ARTICLE_\nCarme Soriano i Tresserra\n_START_SECTION_\nBiografia\n_START_PARAGRAPH_\n\xc3\x89s la primera nedadora important amb la qual Catalunya ha contribu\xc3\xaft a augmentar el nivell de la nataci\xc3\xb3 femenina. Ella individualment va obtenir 31 r\xc3\xa8cords d\xe2\x80\x99Espanya en dotze proves diferents i en tots els estils i especialitats, i 13 r\xc3\xa8cords m\xc3\xa9s en equip. El que \xc3\xa9s m\xc3\xa9s sorprenent \xc3\xa9s que tots els seus r\xc3\xa8cords no van ser completament superats fins almenys 20 anys m\xc3\xa9s tard. Als deu anys va comen\xc3\xa7ar a nedar i de seguida, juntament amb la seva germana Enriqueta i amb l\xe2\x80\x99ajuda del seu pare, es van poder fer s\xc3\xb2cies del Club Nataci\xc3\xb3 Barcelona, on van comen\xc3\xa7ar una carrera d\xe2\x80\x99\xc3\xa8xits esportius sense precedents. Ja ben aviat, quan eren adolescents, van despuntar quan milloraren els r\xc3\xa8cords de Catalunya i d\xe2\x80\x99Espanya en relleus 4 m x 100 m lliures i  d\xe2\x80\x99estil, juntament amb altres nedadores del club. Carme Soriano va esdevenir imbatible en gaireb\xc3\xa9 totes les proves de nataci\xc3\xb3 femenina de l\xe2\x80\x99\xc3\xa8poca. Primer en bra\xc3\xa7a, i despr\xc3\xa9s en crol, gaireb\xc3\xa9 mai no va trobar rivals que poguessin fer ombra als seus assoliments. \xc3\x89s una ll\xc3\xa0stima que en aquella \xc3\xa8poca no existissin encara les competicions internacionals de nataci\xc3\xb3 femenina i que tampoc les dones poguessin participar en els Jocs Ol\xc3\xadmpics, per qu\xc3\xa8 de ben segur  que Carme Soriano hagu\xc3\xa9s assolit el reconeixement internacional que es mereixia, pel seu nivell esportiu com a nedadora de refer\xc3\xa8ncia de l\xe2\x80\x99\xc3\xa8poca._NEWLINE_L\xe2\x80\x99any 1932 va ser l\xe2\x80\x99inici dels seus triomfs esportius. En solitari va fer r\xc3\xa8cord d\xe2\x80\x99Espanya en 100 m i 200 m bra\xc3\xa7a; i en 50 m, 100 m, 200 m, 300 m i 400 m lliures. Poc despr\xc3\xa9s va fer el mateix en les proves de 500 m, 800 m i 1.000 m lliures. Tamb\xc3\xa9 cal afegir en el seu palmar\xc3\xa8s esportiu les vict\xc3\xb2ries aconseguides en el Gran Premi de Pasqua, una de les curses m\xc3\xa9s prestigioses d'aquell temps, des del 1931 fins al 1935 i despr\xc3\xa9s de la Guerra Civil tamb\xc3\xa9 va guanyar les edicions del 1939 i 1940. I per descomptat tamb\xc3\xa9 va participar en les travessies del Port de Barcelona; arrib\xc3\xa0 a guanyar sis edicions d'aquesta prova. En la seva \xc3\xa8poca va ser una esportista popular i coneguda en els \xc3\xa0mbits barcelonins, i no \xc3\xa9s d\xe2\x80\x99estranyar, despr\xc3\xa9s de ser nou cops campiona d\xe2\x80\x99Espanya en individual i set en relleus._NEWLINE_El que \xc3\xa9s m\xc3\xa9s curi\xc3\xb3s d'aquella \xc3\xa8poca, en qu\xc3\xa8 l\xe2\x80\x99esport femen\xc3\xad tot comen\xc3\xa7ava, \xc3\xa9s comprovar que Carme Soriano no era especialista de cap prova ni de cap estil perqu\xc3\xa8 en tots va ser capa\xc3\xa7 de superar r\xc3\xa8cords anteriors sense entrenaments espec\xc3\xadfics ni sistem\xc3\xa0tics. Malgrat les seves gestes tan importants, Carme manifestava que per ella i les seves companyes nedar no suposava un esfor\xc3\xa7 ni un sacrifici, perqu\xc3\xa8 m\xc3\xa9s que un esport, era un joc que practicaven principalment per divertir-se. Algunes nedadores del Club Nataci\xc3\xb3 Barcelona que la recorden nedant comenten que a l\xe2\x80\x99aigua era com un peix, aconseguia una harmonia i un lliscar (a l\xe2\x80\x99aigua) que poques vegades havien vist. L\xe2\x80\x99any 1942 es va casar i va deixar de competir per esdevenir mare i esposa."